Домаћи задатак

Лица: МАМА ЈАСНА УЧИТЕЉИЦА

Јасна се вратила из школе.

МАМА: Како је било у школи, Јасна?

ЈАСНА: Лепо.( остави торбу и пође да се игра )

МАМА: А шта имаш за домаћи задатак?

ЈАСНА: Ништа.

Прође један дан…Јасна се вратила из школе.

МАМА : Здраво Јасна, како је било у школи?

ЈАСНА : Лепо.

МАМА : Имаш ли домаћи задатак?

ЈАСНА : Немам ни данас ништа. (Узме јабуку и изађе да се игра )

Прође и трећи дан…Јасна стиже из школе.

МАМА: Јасна, како је било у школи? Шта имаш за домаћи?

ЈАСНА: У школи је било врло лепо. Немам ништа за домаћи и зато идем код Јоце да се играм.

Сутрадан ујутро, мама одлази код учитељице.

МАМА: Добар дан, учитељице. Нешто ми је врло чудно. Да ли је тачно да ви ништа не задајете својим ђацима за домаћи задатак?

УЧИТЕЉИЦА: Како то? Сваког дана задам по неки задатак! (Позива Јасну) Јасна, молим те, дођи овамо! ( Јасна прилази )

МАМА: Јасна, како си могла да ми кажеш да ти учитељица није задавала домаће задатке?

ЈАСНА: Па…није. Учитељица је увек говорила –Децо, урадите 3. и 4. задатак у радној свесци за домаћи из математике!- или – Децо, научите за уторак ову песмицу из Читанке. Али мени није ништа рекла.

Следећег дана у школи…

УЧИТЕЉИЦА: Децо, код куће завршите ове задатке из Радне свеске на страни 22. И ти, Јасна, уради то исто! Децо, код куће препричајте овај текст. И ти, Јасна , такође препричај овај текст.